தமிழ் விக்கிமேற்கோள் தளத்தில் தற்போது தமிழினியன், சிறீகர்சன் ஆகிய இருவரும் ஆர்வத்தோடு செயல்பட்டு வருகின்றனர். கூட ஓரிருவர் சேர்ந்து பங்களித்தாலும் வெகு விரைவாக இந்திய விக்கிகளில் முன்னணி இடத்தைப் பிடிக்கலாம். பார்க்க: http://wikistats.wmflabs.org/display.php?t=wq  
தேர்தல் நேரம் என்பதால் பல்வேறு தலைப்புகள், தலைவர்கள் குறித்த மேற்கோள்களையும் தொகுக்க நல்ல வாய்ப்பு. இந்த ஆண்டு இறுதிக்குள் 1000 பக்கங்கள் என்று இலக்கு வைப்போமா? மாதம் 100 பக்கங்கள். மொத்தம் 4 பயனர்கள் ஒவ்வொரு நாளும் ஒரு பக்கம் சேர்த்தால் கூட போதும். ஏற்கனவே தமிழ் விக்கிப்பீடியாவில் இருக்கும் முக்கிய ஆளுமைகளின் மேற்கோள்களைத் தொகுக்குத் துவங்கினால் விக்கியிடை இணைப்புகளும் தரலாம். நன்றி.--இரவி (பேச்சு) 10:51, 8 ஏப்ரல் 2014 (UTC)  
தமிழில் விக்கி செய்திகள் தொடங்கப்பட்டபோது அது தேவையில்லை என வாக்களித்திருந்தேன். இப்போதும் அக்கருத்தில் மாற்றமில்லை. என்னைப் பொறுத்தவரை தமிழ் விக்கிசெய்திகள் பலமணிநேர உழைப்பினை வீணாக்கிய இடமாகவே இப்பொழுதும் தெரிகிறது. அங்கே நாம் இழந்த விக்கிநேரம் விக்கிப்பீடியாவில் பயன்பட்டிருந்தால் அதிக பயனுள்ளதாக இருந்திருக்கும்.  
அவ்வாறேதான் விக்கிமேற்கோளையும் பார்க்கிறேன். அவ்விடத்துக்கு செல்லும் விக்கி உழைப்பு விக்கிப்பீடியாவின் இழப்பாகவே முடியும். இந்திய விக்கிகளில் முன்னணிக்கு வருவோம், ஆயிரம் பக்கங்களை அடைவோம் என்பவையெல்லாம் பயனற்ற இலக்குக்கள்.  
பல்லாயிரம் விக்கிப்பீடியர்கள் உள்ளனர் என்றால் அவரவர் தமக்கு விரும்பியவகையில் பங்களிக்கலாம் என விக்கிமேற்கோள், விக்கிசெய்தி என எல்லாவற்றிலும் இலக்குக்கள் வைக்கலாம். ஆனால் பங்களிப்பதோ சிலர். அவர்களது உழைப்பும் சிதறிப்போனால் இழப்பே எஞ்சும்.  
ஓர் உள்ளடக்கத் தொகுதி அதன் பயனர்களுக்குப் பயன்படக்கூடியதாக மாறுவதற்கு அது தன்னளவில் முழுமையாக இருக்க வேண்டும். அவ்வாறான முழுமை எய்தப்படாமல் எவ்வளவு பெரிய அளவில் உள்ளடக்கத்தினைத் திரட்டினாலும் அது பயனற்றதே.  
தமிழ் விக்கிப்பீடியாவினை பயன் தகுநிலைக்குக் கொண்டுபோவதனை கட்டுப்படுத்துவதாக உள்ள செயற்றிட்டங்கள் தமிழ் விக்கிப்பீடியாவில் விளம்பரப்படுத்தப்படுவது சரியானதல்ல. நன்றி. கோபி (பேச்சு) 12:13, 8 ஏப்ரல் 2014 (UTC)  
கோபி, கூடுதல் தமிழ் விக்கிமீடியா திட்டங்கள் குறித்த உங்கள் கருத்து அறிவேன். எனினும்,  
//தமிழ் விக்கிப்பீடியாவினை பயன் தகுநிலைக்குக் கொண்டுபோவதனை கட்டுப்படுத்துவதாக உள்ள செயற்றிட்டங்கள் தமிழ் விக்கிப்பீடியாவில் விளம்பரப்படுத்தப்படுவது சரியானதல்ல//  
என்ற அளவுக்கு மற்ற திட்டங்களைப் பிரித்துப் பார்க்கத் தேவையில்லை. விக்கிமேற்கோளில் சிலர் தற்போது முனைப்புடன் பங்களிக்கின்றனர். இன்னும் சிலர் இணைந்தால் உற்சாகமாக இருக்குமே என்னும் நோக்கிலேயே இவ்வேண்டுகோள் முன்வைக்கப்பட்டது. ஒரு தலைப்பு சார்ந்த அனைத்து உள்ளடக்கங்களையும் விக்கிப்பீடியாவிலேயே குவிக்க முடியாது அல்லவா? தலைப்புடன் தொடர்புடைய படங்களை் தேட விக்கி பொதுவகமும் பொருள் தேட விக்சனரியும் ஆக்கங்களைத் தேட விக்கிமூலமும் இருப்பது போல் விக்கி மேற்கோளும் இருப்பதில் பாதகம் இல்லை. நெடுநாளாக இங்கு பங்களித்து வருவோருக்கு ஒரு மாறுதலாகக் கூட இருக்கலாம் :) மற்றபடி, இலக்குகள் அனைத்தும் நம்மை நாமே உற்சாகப்படுத்திக் கொள்ளவே. திட்டத்தின் தொடக்க காலங்களில் இது போன்ற இலக்குகள் பயனுடையவையாக இருந்துள்ளன. நன்றி.--இரவி (பேச்சு) 12:19, 8 ஏப்ரல் 2014 (UTC)  
:இரவி,
ஓர் உள்ளடக்கத் தொகுதி அதன் பயனர்களுக்குப் பயன்படக்கூடியதாக மாறுவதற்கு அது தன்னளவில் முழுமையாக இருக்க வேண்டும். அவ்வாறான முழுமை எய்தப்படாமல் எவ்வளவு பெரிய அளவில் உள்ளடக்கத்தினைத் திரட்டினாலும் அது பயனற்றதே.  
எத்தனை விக்கித்திட்டங்கள் தொடங்கப்பட்டாலும் பயனர் பங்களிப்பு இருந்தாலும் போதிய உள்ளடக்கம் இல்லாவிடின் தமிழ் மொழி சார்ந்து இயங்க முடியாது. கூகிள் குப்பைகளையே பல்லாண்டுகளின் பின்னரும் திருத்த முடியாத நிலையில் த.வி. இருக்கும் நிலையில் விக்கிமேற்கோளைப் பிரித்துத்தான் பார்க்க வேண்டும். விக்சனரி தவிர ஏனைய விக்கித்திட்டங்களால் பயனேதுமில்லை. காரணம் போதிய உள்ளடக்கமின்மை. கோபி (பேச்சு) 12:35, 8 ஏப்ரல் 2014 (UTC)  
கோபி, அனைத்து விக்கிமீடியா திட்டங்களும் உறவுத் திட்டங்கள் தாம். எனவே, அவற்றைப் பற்றி இங்கு குறிப்பிடுவதே "விளம்பரம்" என்ற நோக்கில் பார்க்கத் தேவையில்லை. நானே முதலில் விக்சனரியில் பங்களித்து, பிறகு தான் விக்கிப்பீடியாவுக்கு வந்தேன். இது போல் இன்னும் சிலர் உள்ளனர். எனவே, பிற விக்கிமீடியா திட்டங்கள் ஊடாக தமிழ் விக்கிப்பீடியாவுக்குப் பங்களிப்பாளர்கள் வரக்கூடிய வாய்ப்பையும் பார்க்க வேண்டும். மலையாள விக்கி மூலம் போன்ற தளங்கள் பெரும் வளர்ச்சி கண்டுள்ளதுடன் அத்திட்டத்தின் மூலமாக பள்ளிக் குழந்தைகள் போன்றோருக்கு விக்கி இயக்க அறிமுகத்தைத் தருகிறார்கள். ஒவ்வொரு திட்டமும் தன்னளவில் முழுமையானதா என்பதைப் போலவே ஒட்டு மொத்த விக்கியூடகத் திட்டங்களின் ஊடாட்டத்தையும் கவனிக்க வேண்டும். தமிழ் விக்கிப்பீடியாவைப் பல பள்ளிக் குழந்தைகள் பேச்சுப் போட்டி, கட்டுரைப் போட்டி போன்றவற்றுக்குப் பயன்படுத்துகிறார்கள். ஆளுமைகளின் மேற்கோள்கள் போன்றவற்றைத் தொகுப்பது அவர்களுக்கு உதவும். ஒரு கலைக்களஞ்சியத்தைப் போலவோ அகரமுதலியைப் போலவோ இலட்சக்கணக்கான, விரிவான பக்கங்கள் இருந்தால் தான் பயன் என்றில்லை. சில நூறு முக்கியமான தலைப்புகளில் மேற்கோள்களைத் தொகுத்தால் கூட பயனுள்ளதாகவே அமையும். நன்றி.--இரவி (பேச்சு) 12:42, 8 ஏப்ரல் 2014 (UTC)  
இரவி, விக்கிமீடியா நிறுவனத்துக்கு எல்லா விக்கிமீடியாத் திட்டங்களும் உறவுத்திட்டங்கள் தாம்.  
நான் விக்கிமேற்கோளின் உள்ளடக்கம் பற்றிக் குறிப்பிடவில்லை. ஒட்டுமொத்தமாக உள்ள கட்டற்ற தமிழ் உள்ளடக்கம் பற்றியே குறிப்பிடுகிறேன். மேலே கடைசியாக உள்ள உங்கள் கருத்தினை வாசித்தபின்னர் விக்கிமேற்கோளுக்குச் சென்றேன். முதற்பக்கத்தில் சேர்ச்சிலின் ஒரு மேற்கோள் இருந்தது. அதனை அழுத்தி உள்ளே நுழைய அவரது 13 மேற்கோள்கள் உள்ளன. அங்கிருந்து விக்கிப்பீடியாவில் அவர் பற்றிய கட்டுரைக்கு வந்தேன். வின்ஸ்டன் சர்ச்சில். இந்தக் கட்டுரை சேர்ச்சில் பற்றி ஒரு முழுமையான சித்திரத்தினை வழங்கவில்லை. அவ்வாறிருக்கையில் 13 மேற்கோள்கள் திரட்டப்பட்டுள்ளது. அங்கிருந்து விக்கிப்பீடியாக் கட்டுரையினைக் காணவரும் பள்ளிக்குழந்தை ஏமாற்றப்படும். ஓர் அரைகுறைக் கட்டுரையும் அது தொடர்பான மேற்கோள்களும் பேச்சுப்போட்டிக்கும் கட்டுரைப்போட்டிக்கும் போதுமானது. ஆனால் அந்தக் குழந்தை குறித்த போட்டியில் பரிசு வாங்கலாம். ஆனால் சேர்ச்சில் பற்றி எதுவும் தெரியாமலேயே இருக்கும். ஒட்டுமொத்தக் குழந்தைகளையும் ஏமாற்றிக் கொண்டிருக்கிறோம்.  
குறிப்பு: இலங்கையின் யாழ்ப்பாணத்தில் 1990களின் ஆரம்பத்தில் அறிவுக்களஞ்சியம் என்று மாணவர்க்கான ஓர் அறிவியற் சஞ்சிகை வெளிவந்தது. அதன் இரண்டாவது இதழ் 32 அல்லது 40 பக்கங்கள் என நினைக்கிறேன். அந்த இதழைக் கிழி கிழியென்று கிழித்து ஒரு நூல் 88 பக்கங்களில் வந்தது. http://noolaham.net/project/89/8858/8858.pdf அதிலிருந்து ஒரு மேற்கோள். *அறிவுக்களஞ்சியத்தின் நோக்கம் அறிவை வளர்ப்பதென்ற போர்வையில் தமிழ்ச் சமூகத்தின் அறிவு வளர்ச்சியை மழுங்கடிப்பதாகும்.*
கோபி (பேச்சு) 13:16, 8 ஏப்ரல் 2014 (UTC)  
:தமிழ் விக்கிமேற்கோளின் தற்போதைய தொடர் பங்களிப்பாளன் என்ற வகையில் இங்கு கருத்திடுகின்றேன். தமிழ் விக்கிமேற்கோள் ஏற்கனவே செத்துப் பிழைத்தவன். தற்போது நானும், தமிழினியனும் தொடர்ந்து அங்கே பங்களித்து வருகின்றோம்.  
://ஓர் உள்ளடக்கத் தொகுதி அதன் பயனர்களுக்குப் பயன்படக்கூடியதாக மாறுவதற்கு அது தன்னளவில் முழுமையாக இருக்க வேண்டும். அவ்வாறான முழுமை எய்தப்படாமல் எவ்வளவு பெரிய அளவில் உள்ளடக்கத்தினைத் திரட்டினாலும் அது பயனற்றதே.//  
:இக்கருத்தைக் கடுமையாக எதிர்க்கின்றேன். ஒருபோதும் தமிழ் விக்கிமேற்கோள் பயனற்றதாகாது. நான் இலங்கையைச் சேர்ந்த பள்ளிமாணவன். எமது வரலாறு, குடியுரிமைக்கல்வி, விஞ்ஞானம், புவியியல், சைவசமயம் போன்ற பல்வேறு தரங்களுக்குரிய பாடப்புத்தகங்களில் பெரியோர்கள் கூறிய மேற்கோள்கள் தேவையான இடங்களில் இடம்பெற்றுள்ளன. இவை அனைத்தும் குறித்த தலைப்பில் இடம்பெறும் போது மாணவர்களுக்குப் பயனுள்ளதாக அமையும்.  
:அதுமட்டுமல்லாமல் மகாத்மா காந்தி, ஆபிரகாம் லிங்கன், வின்ஸ்டன் சர்ச்சில், நெல்சன் மண்டேலா, சுவாமி விவேகானந்தர், அறிஞர் அண்ணா, பெரியார் போன்ற பல பெரியோரின் மேற்கோள்கள் ஒரு பக்கத்தில் தொகுக்கப்படும் போது பேச்சுக்களின் போதோ அல்லது பட்டிமன்றங்களின் போதோ அவற்றினை பயனுள்ள வகையில் உபயோகித்துக்கொள்ளலாம். இவ்வாறான மேற்கோள் தொகுப்புத் தளங்கள் தமிழில் வேறெங்கும் இல்லை என்பதும் குறிப்பிடத்தக்கது. இவ்வாறான மேற்கோள்கள் விக்கிப்பீடியாவில் இடம்பெறப் பொருத்தமற்றன. அதுமட்டுமல்லாமல் பழமொழிகளின் தொகுப்பாகவும் விக்கிமேற்கோள் காணப்படுகின்றது.  
://அவ்விடத்துக்கு செல்லும் விக்கி உழைப்பு விக்கிப்பீடியாவின் இழப்பாகவே முடியும்.// இக்கருத்தையும் எதிர்க்கின்றேன். விக்கிப்பீடியாவில் இருக்கும் நபர்கள் தொடர்பான கட்டுரைகளில் உள்ளடக்கப்படமுடியாத அவர்களது மேற்கோள்களை விக்கிமேற்கோளில் இட்டு விக்கிப்பீடியாவில் ஒரு இணைப்புக் கொடுத்துவிடலாம் விக்கிமேற்கோளில் இவ்வாறே செய்கின்றோம். எடுத்துக்காட்டாக - வின்ஸ்டன் சர்ச்சில், பெரியார் போன்ற கட்டுரைகளைப் பாருங்கள். சான்றுகளுடன் பூரணத்துவமான கட்டுரைகளாக உள்ளன. இவ்வாறு உரையாடுவதன் மூலம் விக்கிமேற்கோளைப் பற்றி பயனர்கள் மத்தியில் நேர்மாறான எண்ணத்தை உருவாக்கி விடாதீர்கள்.